Tænk som en tyv og undgå indbrud - SikringsPortalen.dk
Tyvene går først og fremmest efter smykker, ure og mobiltelefoner, men overordnet slår intet cykeltyverier, der på landsplan topper en “tyvenes top ti”.
Det fremgår af en undersøgelse, som Tryg, står bag. Her har forsikringsselskabet sammenlignet statistikker for anmeldelser af indbrud og tyverier over de seneste otte år. Resultatet er, at juli måned slår julemåneden, når man ser på værdien af det stjålne. Det er dog fortsat sådan, at der sker flest indbrud i julemåneden.
Set med tyvens øjne er juli måned den mest oplagte. Som regel er folk væk i længere tid fra deres bolig, og tyven kan derfor i ro og mag udvælge sine tyvekoster. Hvert år vender mange solbrune danskere derfor hjem fra ferie til et hus, der er tømt for værdier.
Ældre låse giver tyven lettere adgang
Skal man forebygge indbrud er den mest effektive, men næppe sandsynlige løsning, at blive hjemme. Mindre kan dog gøre det, idet man kan indbrudssikre sig et langt stykke hen ad vejen.
– Vi oplever et stort antal indbrud begået med underboring. Med et lydløst håndbor borer tyvene et lille hul under dørhåndtaget eller vindueshaspen og skaffer sig nem adgang. Tyvene har nemlig fundet ud af, hvordan de let kan bryde ind i boliger med ældre låsesystemer og sikringsløsninger, fortæller låsesmed Henning Petersen fra Greve Låseteknik.
Han anbefaler derfor, at man først og fremmest skal se på låsesikkerheden i sin bolig, for i langt de fleste tilfælde vælger tyven den bolig, der er lettest at bryde ind i.
– Det er et generelt problem, at mange boliger er udstyret med forældede og slidte låse, der er lettere at bryde op. Alle låse bør som udgangspunkt skiftes hvert 10. år. De gamle låse med det runde nøglehoved, som mange boliger stadig har i dag, anbefales da også kun til postkasser. De er nemlig alt for lette og hurtige at bryde op for den moderne indbrudstyv, understreger Henning Petersen.
Desuden anbefaler han to låse på hoveddøren og andre yderdøre, hvoraf mindst én også er aflåst indefra, så en eventuel indbrudstyv ikke blot kan flygte ud af døren med værdierne.
– Jo sværere det er for tyven at komme ind og ud af boligen, desto større er sandsynligheden for, at tyven ikke vælger at begå indbrud i dit hus, understreger Henning Petersen.
Greve Låseteknik foretager året rundt gratis sikkerhedstjek af private boliger og erhvervsejendomme med anbefalinger til, hvordan man som boligejer eller virksomhed bliver bedre sikret mod indbrud. Hvis man ikke ønsker et sikkerhedstjek, er der en række ting, man selv kan gøre for at indbrudssikre sin bolig yderligere.
– Man skal tænke som en tyv og gennemgå sin bolig for eventuelle indbrudsmuligheder. Hvis der er gode låse på alle yderdøre, vinduerne er forsvarligt lukket og låst, og værktøj er låst inde i et skur eller en garage, er boligen ikke længere et let mål, siger Henning Petersen.
Han nævner desuden, hvordan tyvene bruger stadig mere opfindsomme metoder og værktøjer for at finde ud af, om en bolig er ferieramt.
– Et efterhånden kendt trick er afmærkning, som tyvene anvender til at se, om boligejerne er taget på ferie. De kan også finde på at placere tomme øldåser eller flasker og senest små kugler på grunden, som boligejere normalt ville fjerne, hvis de var hjemme, fortæller Henning Petersen.
GODE RÅD TIL AT SIKRE DIN BOLIG:
· Beskær vildtvoksende buskadser og skab god belysning – det giver tryghed og færre flugtveje for tyven
· Lad vasketøj hænge uden for på tørresnoren eller bed naboen bruge den
· Invester i tænd-sluk-ure inde i huset og lysfølere udenfor
· Slå ringeklokken fra – det gør tyven utryg
· Undlad at poste eksotiske billeder på Facebook eller indtale besked på telefonsvaren om, at du er på ferie
· Få dine naboer til at fylde i skraldeposen, tømme postkassen, slå græsset og stille deres bil i indkørslen
www.facebook.com/grevelaaseteknik